
Text rozhodnutia
Súd: Krajský súd Banská Bystrica Spisová značka: 20Sd/188/2015 Identifikačné číslo súdneho spisu: 6015200831 Dátum vydania rozhodnutia: 20. 01. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015200831.1
ROZSUDOK V MENE SLOVENSKEJ REPUBLIKY
Krajský súd v Banskej Bystrici samosudkyňou JUDr. Jarmilou Badíkovou v právnej veci navrhovateľky: Y. G., nar. XX. K. XXXX, bytom U.. E. XXXX/X, XXX XX Q. proti odporkyni: Sociálnej poisťovni, ústredie, ul. 29. augusta č. 8, 813 63 Bratislava o preskúmanie rozhodnutia o vyplácaní vdovského a predčasného starobného dôchodku takto
r o z h o d o l :
Rozhodnutie odporkyne č. XXX XXX XXXX X zo dňa 22. apríla 2015 o uvoľnení výplaty vdovského dôchodku a rozhodnutie odporkyne rovnakého čísla a dátumu o súbehu vdovského dôchodku a predčasného starobného dôchodku p o t v r d z u j e. Navrhovateľke nepriznáva právo na náhradu trov konania.
o d ô v o d n e n i e :
Odporkyňa rozhodnutím č.XXX XXX XXXX X zo dňa 22.04.2015 podľa § 74 ods. 2 a 3 a § 112 ods. 4 zákona č. 461/2003 Z. z. o sociálnom poistení v znení zákona č. 310/2006 Z. z. uvoľnila navrhovateľke výplatu vdovského dôchodku od XX.XX.XXXX v sume 243,10 Eur mesačne.
Odporkyňa v odôvodnení uviedla, že podľa § 74 ods. 2 zákona č. 461/2003 Z. z. o sociálnom poistení má vdova nárok na výplatu vdovského dôchodku počas jedného roka od smrti manžela. Po uplynutí jedného roka od smrti manžela má vdova nárok na výplatu vdovského dôchodku podľa § 74 ods. 3 zákona č. 461/2003 Z. z. o sociálnom poistení v znení zákona č. 310/2006 Z. z., ak spĺňa aspoň jednu z uvedených podmienok: a/ stará sa o nezaopatrené dieťa, b/ je invalidná z dôvodu poklesu schopnosti vykonávať zárobkovú činnosť o viac ako 70 % c/ vychovala aspoň tri deti, d/ dovŕšila 52 rokov a vychovala dve deti, e/ dovŕšila dôchodkový vek. Navrhovateľka preukázala, že spĺňa aspoň jednu z podmienok ustanovených v § 74 ods. 3 zákona č. 461/2003 Z. z. o sociálnom poistení v znení zákona č. 310/2006 Z. z., na základe tejto skutočnosti odporkyňa uvoľnila výplatu jej vdovského dôchodku.
Odporkyňa ďalším rozhodnutím č. XXX XXX XXXX X - B.. zo dňa 22.04.2015 podľa § 81 ods. 2 zákona č. 461/2003 Z. z. o sociálnom poistení rozhodla, že od XX.XX.XXXX bude navrhovateľke vyplácať predčasný starobný dôchodok v sume 521,50 Eur mesačne a vdovský dôchodok v sume 121,60 Eur mesačne; spolu vo výške 643,10 Eur mesačne.
Odporkyňa ďalej uviedla, že navrhovateľka splnila podmienky nároku na výplatu dvoch dôchodkov podľa § 81 ods. 2 zákona č. 461/2003 Z. z.
Odporkyňa v rozhodnutí tiež uviedla, že podľa § 81 ods. 2 zákon č. 461/2003 Z. z., ak sú splnené podmienky nároku na výplatu predčasného starobného dôchodku a podmienky nároku na výplatu vdovského dôchodku, vypláca sa dôchodok, ktorý je vyšší v plnej sume a nižší dôchodok sa vypláca v polovičnej sume. Vzhľadom na to, že suma predčasného starobného dôchodku u navrhovateľky bola vyššia ako suma vdovského dôchodku, odporkyňa bude vyplácať navrhovateľke vdovský dôchodok v polovičnej sume.
Navrhovateľka podala proti tomuto rozhodnutiu v zákonom stanovenej lehote návrh na preskúmanie. Navrhovateľka v opravnom prostriedku uviedla, že nie je jej jasné, že prečo v rozhodnutí o uvoľnení výplaty vdovského dôchodku sa uvádza suma 243,10 Eur a v druhom rozhodnutí o vyplácaní sa uvádza suma vdovského dôchodku 1 221,60 Eur mesačne.
Odporkyňa zaujala k opravnému prostriedku navrhovateľky písomné stanovisko zo dňa 25.06.2015, v ktorom poukázala na skutkové a právne dôvody, pre ktoré nie je možné opravnému prostriedku navrhovateľky vyhovieť a žiadala napadnuté rozhodnutie ako vecne správne potvrdiť.
Krajský súd preskúmal napadnuté rozhodnutie na pojednávaní dňa 20.01.2016 v zmysle § 250l OSP, oboznámil sa s pripojenými listinnými dôkazmi, vec prerokoval v neprítomnosti účastníkov a dospel k záveru, že opravnému prostriedku navrhovateľky nie je možné vyhovieť.
Súd ospravedlnil neprítomnosť navrhovateľky na pojednávaní a pri rozhodovaní vo veci prihliadol na dôvody uvedené v opravnom prostriedku.
Súd ospravedlnil neprítomnosť odporkyne na pojednávaní a pri rozhodovaní vo veci prihliadol na dôvody uvedené v písomnom stanovisku.
Podľa § 74 ods. 1 písm. a/ zákona č. 461/2003 Z. z. vdova má nárok na vdovský dôchodok po manželovi, ktorý ku dňu smrti bol poberateľom starobného dôchodku, predčasného starobného dôchodku alebo invalidného dôchodku.
Podľa § 75 ods.1 cit. zákona suma vdovského dôchodku je 60 % starobného dôchodku alebo invalidného dôchodku, na ktorý mal alebo by mal nárok zomretý manžel ku dňu smrti.
Podľa § 81 ods. 2 prvá veta zákona č. 461/2003 Z. z. o sociálnom poistení, ak sú súčasne splnené podmienky nároku na výplatu starobného dôchodku, predčasného starobného dôchodku alebo invalidného dôchodku a podmienky nároku na výplatu vdovského dôchodku alebo vdoveckého dôchodku, alebo sirotského dôchodku alebo ak sú súčasne splnené podmienky na výplatu vdovského dôchodku a sirotského dôchodku alebo vdoveckého dôchodku a sirotského dôchodku, vypláca sa v plnej sume z týchto dôchodkových dávok tá dávka, ktorá je vyššia, a z dôchodkovej dávky, ktorej suma je nižšia, sa vypláca jedna polovica.
Navrhovateľka dňa 31.12.2014 si uplatnila nárok na predčasný starobný dôchodok, ktorý žiadala priznať od 1.1.2015. Rozhodnutím č. XXX XXX XXXX X. z 27.1.2015 bol navrhovateľke podľa § 67 ods. 1 a § 82 zákona v znení neskorších predpisov od 1.1.2015 priznaný predčasný starobný dôchodok v sume 521,50 EUR mesačne. Navrhovateľka písomnou žiadosťou zo 17.3.2015 požiadala Sociálnu poisťovňu, ústredie o uvoľnenie výplaty vdovského dôchodku od XX.X.XXXX z dôvodu dovŕšenia dôchodkového veku. Nakoľko navrhovateľka preukázala, že spĺňa aspoň jednu z podmienok ustanovených v § 74 ods. 3 zákona v znení zákona č. 310/2006 Z. z. na základe tejto skutočnosti bola uvoľnená výplata vdovského dôchodku. K XX.X.XXXX suma vdovského dôchodku spolu so zvýšeniami, ktoré patrili k vdovskému dôchodku podľa predpisov o valorizácii dôchodkov v roku 2013, 2014 a 2015 činila 243,10 EUR mesačne (od 1.1.2013 vdovský dôchodok bol zvýšený na sumu 234,00 EUR mesačne, od 1.1.2014 zvýšenie k vdovskému dôchodku patrilo v sume 5,70 EUR mesačne a od 1.1.2015 v sume 3,40 EUR mesačne, t. j. spolu 243,10 EUR mesačne).
Pretože navrhovateľka splnila podmienky nároku na výplatu predčasného starobného dôchodku, bolo potrebné posúdiť podmienky nároku na výplatu predčasného starobného dôchodku a nároku na výplatu vdovského dôchodku. Pretože suma predčasného starobného dôchodku je vyššia (521,50 EUR mesačne) ako suma vdovského dôchodku (243,10 EUR mesačne), vdovský dôchodok patrí v polovičnej sume, t. j. v sume 121,60 EUR mesačne.
Súd na základe takto vykonaného dokazovania napadnuté rozhodnutie odporkyne potvrdil ako vecne správne.
Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní nemala úspech a preto jej súd nepriznal právo na náhradu trov konania.
Poučenie:
: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

